Plaaslike skrywers skitter | Netwerk24
Plaaslike skrywers skitter
Ná 223 nuutgeskrewe tekste, 478 mentorskapsessies en die fyn beoordeling van 255 video's deur 'n bekwame beoordelaarspaneel, is die wenner van ATKV-Tienertoneel vir 2020 Saterdagaand digitaal aange­kondig.
Nichola Viviers (18), 'n matriekleerder aan die Hoër Meisieskool Bloemhof in Stellenbosch, het die beoordelaars met haar selfgeskrewe teks, Bonuspunt, oorrompel en is as die algehele wenner gekroon.
Merwe van Gent (18) van die Hoërskool Wesvalia in Klerksdorp is derde met Ingeperk, wat deur Ilne Fourie geskryf is. Merwe se monoloog is in die kykerskeusekompetisie as die gunsteling aangewys.
Deelnemers is vanjaar meer as ooit uitgedaag om die liefde vir toneel te bevorder deur slegs nuutgeskrewe monoloë binne 'n voorgeskrewe tema-wolk (huis, isolasie, ingeperk, staties, alleen) in te skryf.
Nichola, wat aanstaande jaar drama aan die Universiteit Stellenbosch gaan studeer, sê sy was aan die begin van die jaar reg om aan ATKV-Tienertoneel deel te neem toe Covid-19 die wêreld tref.
"Ek moes 'n monoloog [vir die aangepaste ATKV-Tienertoneelkompetisie] skryf en het algehele paniek ervaar. My eindproduk is maar eintlik 'n bewys van alles waardeur ek is. Bonuspunt is gewis 'n rebellie teen die aannames wat oor drama heers en teen mense wat amper neersien op drama."
Die beste nuutgeskrewe tekste in 2019 is ook by die prysuitdeling aangewys.
In die derde plek was Johann Spies met Met Engel gesout. Hierdie produksie is in 2019 deur die Hoërskool Swartland in Malmesbury by die Durbanville-streekfees opgevoer.
Die naaswenner vir die beste nuutgeskrewe teks is Jo-Aithne Stemmet met haar teks Karnaval, wat in 2019 deur Selborne College van Oos-Londen by die Port Elizabeth-streeksfees opgevoer is.
Pierre André Vivier het met die prys vir die beste nuutgeskrewe teks van 2019 weggestap vir Forte' F: Har(t)d. Dit is deur Helpmekaar Kollege opgevoer. Forte' F: Har(t)d is ook in die eindronde van die 2019-ATKV-Tienertoneeleindronde in die Adam Small-teater in Stellenbosch opgevoer.
Volgens Pierre André was die nuus dat hy dié prys gewen het, heerlik – veral in 'n jaar waarin almal so na die teater verlang het.
"Die skryfdeel is maar die moeilikste proses van teatermaak. Dit is so alleen en uitmergelend. Wanneer 'n mens hierdie soort erkenning kry, gee dit jou weer die moed om agter die rekenaar te gaan sit."
Beoordelaars het dié teks as 'n "pragtige stuk werk gevul met empatie, eerlikheid, gevoel en 'n aanwins vir die letterkunde" beskryf.
Die ATKV het vanjaar die ATKV-Tienertoneel- digitale monoloogbundel die eerste keer bekend gestel. Die bundel bestaan uit die 48 toptekste (wat 'n goue [80-89%] of cum laude- [90-100%] prys) by vanjaar se kompetisie ontvang het.
Volgens JJ van Niekerk, projekorganiseerder van ATKV-Tienertoneel, het die skryf van nuwe tekste as voorvereiste nuwe stemme, wat nie geïgnoreer kan word nie, na die voorgrond gebring.
Die bundel is gratis op die ATKV se webwerf beskikbaar.. As jy nog nie die geleentheid gehad het om na Nichola, Jeanne-Marie en Merwe se monoloë te kyk nie, kan jy nou die kans benut: